Quoniam ea que fide bona fiunt stabili debent commendari memorie ego Galterus Dei gratia Lingonensis episcopus presentibus et futuris conventionem quamdam notam facio quam fratres Cistercii Deo et hominibus dilecti et Renerus dominus Calvi Montis inter se contraxerunt. Querelabat dictus Renerus Cisterciensibus terram cuiusdam grangie que Saules dicitur qui ex utraque parte ad querelam illam diffiniendam in presentia mea convenerunt. Cistercienses vero habito consilio super illam querelam trecentos solidos Divionenses eidem Renero commodaverunt. Non quia cognoscerent eum aliquid iuris habere in terra illa sed ut ita reprimerent illius instantiam et pacem cum eo haberent fuit autem inter eos sub hoc tenore firmata conventio quod dum debito nominate pecunie adversus eos tenebitur prefatus Renerus a querela sua cessabit ipse et sui. Si demum tamen reclamare voluerit et de querela illa quod ius dictabit ei percipere iam dictis fratribus ex integro conmodatam restituet pecuniam ipse Reinerus nec aliter de querela illa respondebunt ei Cistercienses nisi prius recepta pecunia sua. Si prius tamen quam pecuniam reddiderit sepedictum Renerum continget universe carnis viam ingredi Deo et domui Cisterciensi quicquid iuris in terra illa se habere dicebat in elemosinam donavit et concessit laudante Milone filio suo qui presens fuit et hoc idem uxorem suam et reliquos filios sive filias suas facere laudare promisit. Ut autem hoc inconcussum teneatur per meam et Hugonis ducis Burgundie manum firmatum est quos etiam plegios et stande conventionis assecuratores posuit sepedictus Renerus. Huius rei testes sunt : Matheus Lingonensis canonicus, Johannes Divionensis decanus, Johannes Cisterciensis qui prior fuit de Lahonia, Hunaudus capellanus meus, Bernardus miles de Horgiis. Actum est hoc anno ab Incarnatione Domini Mo Co LXX primo.